महाराष्ट्रातील १३२ रेल्वे स्थानकांचा अमृत भारत योजनेंतर्गत कायापालट; रेल्वे मंत्री अश्विनी वैष्णव यांची घोषणा

मुंबई | भारतीय रेल्वेच्या महत्त्वाकांक्षी अमृत भारत स्टेशन योजनेअंतर्गत महाराष्ट्रातील १३२ रेल्वे स्थानकांचा पुनर्विकास आणि आधुनिकीकरण करण्यात येणार आहे. यामुळे प्रवाशांना अत्याधुनिक सुविधांसह सुसज्ज आणि सुंदर रेल्वे स्थानके उपलब्ध होणार आहेत, अशी माहिती केंद्रीय रेल्वे मंत्री अश्विनी वैष्णव यांनी दिली. मुख्यमंत्री देवेंद्र फडणवीस यांच्या उपस्थितीत झालेल्या पत्रकार परिषदेत ही घोषणा करण्यात आली.

या योजनेंतर्गत महाराष्ट्रातील प्रमुख शहरांमधील तसेच उपनगरीय आणि ग्रामीण भागातील रेल्वे स्थानकांचा समावेश आहे. यामध्ये छत्रपती शिवाजी महाराज टर्मिनस (सीएसएमटी), दादर, पुणे, नागपूर, छत्रपती संभाजीनगर, कोल्हापूर, सोलापूर, नाशिक रोड, अमरावती, भुसावळ यांसारख्या मोठ्या स्थानकांबरोबरच अकलकोट रोड, दौंड, इगतपुरी, चांदा फोर्ट, मालाड, डोंबिवली, चिंचवड यांसारख्या स्थानकांचाही समावेश आहे.

आधुनिक सुविधांचा समावेश

या योजनेअंतर्गत स्थानकांवर प्रवाशांसाठी वेटिंग लाऊंज, फूड कोर्ट्स, स्वच्छतागृहे, लिफ्ट्स, एस्कलेटर्स, डिजिटल सुविधा यांसारख्या आधुनिक सेवा उपलब्ध करून देण्यात येणार आहेत. तसेच, स्थानकांचे सौंदर्यीकरण आणि शहरांशी सुसंगत दळणवळण व्यवस्था विकसित करण्यावरही भर देण्यात येणार आहे. यामुळे प्रवाशांचा प्रवास अधिक सुखकर आणि सुरक्षित होईल.

हेही वाचा   :  यूपीआयद्वारे मोठ्या व्यवहारांना मंजुरी; आरबीआयचा मोठा निर्णय

प्रमुख स्थानकांसाठी निधी

या पुनर्विकासासाठी रेल्वे मंत्रालयाने मोठ्या प्रमाणात निधी उपलब्ध करून दिला आहे. काही महत्त्वाच्या स्थानकांसाठीचा निधी पुढीलप्रमाणे आहे:

छत्रपती शिवाजी महाराज टर्मिनस: १,८१३ कोटी रुपये

नागपूर जंक्शन: ५८९ कोटी रुपये

अजनी: २९७.८ कोटी रुपये

छत्रपती संभाजीनगर: २४१ कोटी रुपये

जालना: १८९ कोटी रुपये

सोलापूर: ५६ कोटी रुपये

पंढरपूर: ४० कोटी रुपये

कोल्हापूर: ४३ कोटी रुपये

याशिवाय, इतर अनेक स्थानकांसाठी ६ कोटी ते ११९ कोटी रुपयांपर्यंत निधी वितरित करण्यात आला आहे. उदाहरणार्थ, जोगेश्वरी (११९ कोटी), मनमाड (४५ कोटी), दिवा (४५ कोटी), चिंचवड (२०.४ कोटी), इगतपुरी (१२.५ कोटी) यांचा समावेश आहे.

मुख्यमंत्र्यांचे आभार

महाराष्ट्रातील रेल्वे पायाभूत सुविधांच्या विकासासाठी मुख्यमंत्री देवेंद्र फडणवीस यांनी पंतप्रधान नरेंद्र मोदी आणि रेल्वे मंत्री अश्विनी वैष्णव यांचे आभार मानले. “या योजनेमुळे महाराष्ट्रातील रेल्वे प्रवाशांना जागतिक दर्जाच्या सुविधा मिळतील आणि स्थानकांचे आधुनिकीकरण राज्याच्या प्रगतीला हातभार लावेल,” असे फडणवीस यांनी नमूद केले.

योजनेचे वैशिष्ट्य

अमृत भारत स्टेशन योजना ही भारतीय रेल्वेची देशभरातील १,३०० हून अधिक स्थानकांच्या पुनर्विकासाची महत्त्वाकांक्षी योजना आहे. महाराष्ट्रातील १३२ स्थानकांचा समावेश या योजनेत झाल्याने राज्यातील रेल्वे प्रवासाला नवी दिशा मिळणार आहे. स्थानकांचा कायापालट करताना स्थानिक संस्कृती आणि पर्यावरण संवर्धनालाही प्राधान्य देण्यात येणार आहे.

या योजनेच्या यशस्वी अंमलबजावणीसाठी रेल्वे मंत्रालय आणि राज्य सरकार यांच्यात समन्वयाने काम सुरू आहे. येत्या काही वर्षांत महाराष्ट्रातील रेल्वे स्थानके आधुनिकतेचे प्रतीक बनतील, असा विश्वास रेल्वे मंत्रालयाने व्यक्त केला आहे.

महाईन्यूज-X वर फॉलो करा : महाईन्यूजला instagram वर फॉलो करा